
PROIECT

CONSILIUL SUPERIOR AL MAGISTRATURII
PLENUL
[bookmark: numar_hot]HOTĂRÂREA nr. ......
din ............. 2025
pentru modificarea și completarea Statutului personalului de instruire al Şcolii Naţionale de Grefieri, aprobat prin Hotărârea Plenului Consiliului Superior al Magistraturii nr. 1388/2016, cu modificările și completările ulterioare
În temeiul dispoziţiilor art. 133 alin. (5) şi (7) din Constituţia României, republicată și ale art. 23 alin. (1) din Legea nr. 305/2022 privind Consiliul Superior al Magistraturii,
Având în vedere dispoziţiile art. 11 și ale art. 18 din Legea nr. 567/2004 privind statutul personalului auxiliar de specialitate al instanţelor judecătoreşti și al parchetelor de pe lângă acestea și al personalului care funcţionează în cadrul Institutului Naţional de Expertize Criminalistice, cu modificările și completările ulterioare, cu ................ voturilor membrilor prezenți, 	

PLENUL
CONSILIULUI SUPERIOR AL MAGISTRATURII
HOTĂRĂŞTE
Art. I –  Statutul personalului de instruire al Şcolii Naţionale de Grefieri, aprobat prin Hotărârea Plenului Consiliului Superior al Magistraturii nr. 1388/2016, cu modificările și completările ulterioare, se modifică și se completează după cum urmează:
 1. La articolul 3, alineatul (3) se modifică și va avea următorul cuprins:
	„(3) Personalul de instruire propriu își desfășoară activitatea în cadrul departamentelor de formare profesională inițială, formare profesională continuă, formare a formatorilor, relații internaționale, precum și în cadrul departamentului concursuri și examene și îndeplinește inclusiv atribuții specifice organizării activității didactice, prevăzute de Regulamentul de organizare și funcționare al Școlii Naționale de Grefieri.”

2. La articolul 5, alineatele (1) și (2) se modifică și vor avea următorul cuprins:
„Art. 5 - (1) Rețeaua personalului de instruire pentru formarea inițială se supune aprobării Consiliului de conducere al Școlii, de regulă, anterior începerii fiecărui an școlar, la propunerea directorului Școlii.  
(2) Rețeaua personalului de instruire pentru formarea continuă se actualizează, de regulă, anual și se supune aprobării Consiliului de conducere al Școlii, la propunerea directorului. În rețeaua personalului de instruire pentru formarea continuă aprobată anual sunt cuprinși toți formatorii care și-au exprimat intenția de reînnoire a calității de formator în domeniile de formare prevăzute în programul anual de formare profesională continuă a personalului auxiliar și au formulat opțiuni de participare în calitate de formator la acțiunile de formare incluse în program.”

3. La articolul 5, după alineatul (4) se introduce un nou alineat, alineatul (5), cu următorul cuprins: 
„(5) În aceleași condiții, rețelele personalului de instruire pot fi completate pe parcursul anului.”
	 
4. Articolul 7 se modifică și va avea următorul cuprins:
 „Art. 7 - Recrutarea personalului de instruire al Școlii se realizează de către departamentul de formare a formatorilor în colaborare cu departamentul de formare profesională inițială, departamentul de formare profesională continuă, departamentul relații internaționale sau departamentul concursuri și examene, după caz.”

5. La articolul 11, alineatul (2) se modifică și va avea următorul cuprins:
„(2) Pentru ocuparea unor posturi de personal de instruire propriu, dosarele de înscriere se vor depune într-un termen de 30 de zile de la publicarea anunțului privind procedura de selecție pe pagina de internet a Școlii Naționale de Grefieri.”

6. Articolul 111 se modifică și va avea următorul cuprins:
„Art. 111 - Judecătorii, procurorii, grefierii sau ceilalți specialiști care intenționează să participe la o procedură de selecție pentru ocuparea unui post de personal de instruire propriu în cadrul Școlii sunt obligați să solicite și să obțină, în condițiile actelor normative care le reglementează statutul profesional, un acord prealabil cu privire la o eventuală detașare, de la organul sau persoana care are competența de a dispune detașarea.”

7. La articolul 22, litera f) se abrogă.

Art. II – Prezenta hotărâre se publică pe pagina de internet a Consiliului Superior al Magistraturii și se comunică Şcolii Naţionale de Grefieri.


Dată în Bucureşti, la data de ....... 2025


Judecător Elena COSTACHE
Preşedintele Consiliului Superior al Magistraturii

Consiliul Superior al Magistraturii este garantul independentei justitiei”
(art. 133 alin.1 din Constitutie, republicata)

